Správa o činnosti 
Úradu priemyselného vlastníctva Slovenskej republiky 
za rok 2008

Úvod
Činnosť Úradu priemyselného vlastníctva Slovenskej republiky (ďalej len „ÚPV SR“ alebo „úrad“), ktorý je ústredným orgánom štátnej správy pre oblasť priemyselného vlastníctva, vyplýva z kompetencií na základe zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Úrad vykonáva štátnu správu v oblasti ochrany vynálezov, úžitkových vzorov, topografií polovodičových výrobkov, dizajnov, ochranných známok, označení pôvodu výrobkov a zemepisných označení výrobkov. Vedie ústredný fond patentovej a známkovej dokumentácie, sprístupňuje ho verejnosti a pôsobí ako špecializované stredisko patentových informácií v Slovenskej republike. 
Hlavné činnosti úradu sú založené na základných princípoch – registračnom a prieskumovom (úplný prieskum). 
Správa o činnosti úradu obsahuje zhodnotenie jeho činnosti za rok 2008 so zameraním najmä na hlavné činnosti úradu. Je členená na päť častí:
•	v prvej časti táto správa obsahuje informácie o výkonných činnostiach úradu, ktorými je prieskumové konanie a rozhodovanie o patentových prihláškach, prihláškach úžitkových vzorov, dizajnov, topografií polovodičových výrobkov, ochranných známok, označení pôvodu výrobkov a zemepisných označení výrobkov,
•	v druhej časti sú uvedené aktivity úradu v oblasti legislatívno-právnej, 
•	aktivitám úradu v medzinárodných organizáciách a na komunitárnej úrovni sa venuje tretia časť,
•	štvrtá časť je zameraná na poskytovanie priemyselnoprávnych informácií verejnosti (produkty a služby),
•	informácie o ľudských zdrojoch sú zachytené v piatej časti,
•	hospodárskym výsledkom úradu je venovaná posledná šiesta časť.

1. Výkonné činnosti Úradu priemyselného vlastníctva SR

1.1 Patenty

Na území Slovenskej republiky bolo k 31. decembru 2008 platných 4 399 národných a 4 223 európskych patentov, pričom pri národných patentoch ide o 3,1 % nárast a pri európskych patentoch až o 61,1 % nárast oproti roku 2007. V úrade bolo počas roka 2008 podaných spolu 240 patentových prihlášok, z toho 165 domácimi a 75 zahraničnými prihlasovateľmi. V porovnaní s rokom 2007 ide o 30,6 % pokles počtu podaných prihlášok. 

K 1. januáru 2008 bol novelizovaný zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov, teda zákon, ktorý upravuje konanie o patentových prihláškach. Zmeny, ktoré nastali v konaní o patentových prihláškach, sú však v porovnaní so zmenami, ktoré nastali v konaní o prihláškach úžitkových vzorov, zanedbateľné. 

Pokiaľ ide o patentové prihlášky, pracovníci patentového odboru sa zamerali hlavne na vybavovanie prihlášok s najstarším dátumom podania a na postupné skracovanie lehôt konania o tomto druhu prihlášok priemyselnoprávnej ochrany. Za jeden z najväčších úspechov v tejto oblasti možno považovať zníženie počtu nevybavených patentových prihlášok. Kým k 31. decembru 2007 ich úrad evidoval 4 436, k 31. decembru 2008 počet klesol na 3 349. V priebehu roku 2008 sa teda podarilo znížiť počet nevybavených patentových prihlášok o viac ako 1 000. 

Okrem náročnej odbornej práce participujú pracovníci patentového odboru aj na prednáškach a seminároch na témy súvisiace s priemyselnoprávnou ochranou vynálezov a technických riešení. Pravidelne poskytujú odborné konzultácie týkajúce sa priemyselnoprávnej ochrany pre širokú verejnosť i odbornú obec na výstavách a veľtrhoch. Podobnými aktivitami podporujú informovanosť najmä malých a stredných podnikateľov o technickej tvorivosti, ochrane a realizácii jej výsledkov vo forme inovácií.

PATENTY	 	 	 	 		
	2004	2 005	2 006	2 007	2008	
Domáce	214	154	193	240	165	
Zahraničné	238	95	90	106	75	
z toho PCT	199	56	58	69	36	
Prihlášky patentov 	453	250	283	346	240	
 						
Domáce	36	52	72	89	89	
Zahraničné	519	508	471	485	477	
z toho PCT 	380	387	373	421	419	
Udelené patenty 	555	560	543	574	566	
 	 	 	 	 		
Prihlášky PCT zo SR 	19	25	24	33	29	

1.2 Dodatkové ochranné osvedčenia na liečivá a na výrobky na ochranu rastlín
Úrad počas uplynulého roka prijal 14 žiadostí o udelenie dodatkového ochranného osvedčenia a udelil 16 dodatkových ochranných osvedčení.
Dodatkové ochranné osvedčenia	2004	2 005	2 006	2 007	2008	
Podané žiadosti	12	14	16	10	14	
Udelené	2	3	12	13	16	

1.3 Úžitkové vzory

Rok 2008 bol pre Úrad priemyselného vlastníctva SR výnimočný najmä tým, že 1. januára 2008 nadobudol účinnosť zákon č. 517/2007 Z. z. o úžitkových vzoroch a o zmene a doplnení niektorých zákonov, ktorý priniesol do konania o prihláškach úžitkových vzorov viacero zásadných zmien. 

Po vykonaní prieskumu zápisnej spôsobilosti sa na predmety prihlášok vykonáva rešerš na stav techniky, prihlášky sa spolu s výsledkom rešerše zverejňujú a tretie osoby môžu po zverejnení prihlášky podať námietky proti zápisu predmetného úžitkového vzoru do registra. Okruh predmetov spôsobilých na ochranu úžitkovým vzorom sa rozšíril o spôsoby výroby a z prihlášky úžitkového vzoru, resp. zo zapísaného úžitkového vzoru je možné odbočiť na patentovú prihlášku. 

Konanie o prihláškach úžitkových vzorov sa stalo časovo aj odborne náročnejším. Od 1. januára 2008 patentoví experti v rámci konania o prihláškach úžitkových vzorov vykonávajú viac činností, pričom niektoré z nich, najmä vykonávanie rešerší na predmety prihlášok, si vyžadujú vysokú profesionalitu a množstvo odborných skúseností a zručností. 

K 31. decembru 2008 bolo na území Slovenskej republiky platných 1 617 úžitkových vzorov. Počas roka 2008 bolo v úrade prijatých 325 nových prihlášok úžitkových vzorov, čo predstavuje nárast oproti roku 2007 o 1,6 %. Domáci prihlasovatelia v roku 2008 podali 250 prihlášok, zahraniční 75. Najväčší podiel na prihlásených úžitkových vzoroch zo zahraničia majú prihlasovatelia z Českej republiky (60). 

Napriek uvedenému sa pracovníkom patentového odboru podarilo splniť všetky ciele, ktoré si úrad stanovil v súvislosti so zmeneným konaním o prihláškach úžitkových vzorov. 

Jedným z týchto cieľov bolo zverejňovať prihlášky úžitkových vzorov v lehote šiestich mesiacov odo dňa ich podania na úrad (z pohľadu prihlasovateľa je zverejnenie prihlášky úžitkového vzoru mimoriadne dôležité, pretože odo dňa zverejnenia mu vzniká tzv. predbežná ochrana). 

Aby bolo možné splniť uvedený cieľ, patentoví experti museli pripravovať podklady na zverejnenie prihlášok úžitkových vzorov, ktorých súčasťou sú aj výsledky rešerší vykonaných na predmety prihlášok, v lehote štyroch mesiacov od podania prihlášok (technická príprava zverejnenia trvá cca 2 mesiace). Štvormesačná lehota na vypracovanie rešerše a podkladov na zverejnenie bola dodržaná pri všetkých prihláškach úžitkových vzorov, ktorých podklady boli kvalifikovane spracované už pri podaní. Pri ostatných prihláškach uvedená lehota z objektívnych príčin nemohla byť dodržaná (pred vypracovaním rešerše a podkladov na zverejnenie musel byť prihlasovateľ vyzvaný na odstránenie nedostatkov, ktoré bránili zverejneniu prihlášky). 

Zverejnenie prvého úžitkového vzoru bolo oznámené v aprílovom Vestníku úradu a do konca roka 2008 experti patentového odboru postúpili na zverejnenie celkovo 239 prihlášok tohto druhu priemyselnoprávnej ochrany.

Ďalším cieľom, ktorý si úrad stanovil v súvislosti so zmenou konania o prihláškach úžitkových vzorov, bolo pripravovať podklady na zápis úžitkových vzorov do registra bezprostredne po márnom uplynutí zákonom stanovenej lehoty na podanie námietok proti ich zápisu do registra, teda bezprostredne po uplynutí troch mesiacov odo dňa zverejnenia príslušných prihlášok. Aj tento cieľ sa podarilo úspešne splniť. Prvý pokyn na zápis úžitkového vzoru do registra bol vydaný už začiatkom augusta a do konca roku 2008 bolo takýchto pokynov vydaných 91. 

ÚŽITKOVÉ VZORY 	 	 	 	 		
	2004	2005	2006	2007	2008	
Domáce	282	278	274	251	250	
Zahraničné	66	99	68	69	75	
Prihlášky úžitkových vzorov 	348	377	342	321	325	
 	 					
Domáce	274	230	216	251	82	
Zahraničné	84	80	61	81	20	
Zapísané úžitkové vzory 	358	310	277	332	102	

1.4 Ochranné známky a dizajny
Zavedený systém riadenia kvality podľa normy ISO 9001:2000 zaväzuje aj pracovníkov odboru známok a dizajnov k jeho uplatňovaniu. Preto okrem zvýšenej pozornosti týkajúcej sa počtov vybavovaných prihlášok ochranných známok v čo najkratšom možnom termíne a v záujme zlepšovať kvalitu prieskumu ochranných známok, bola zriadená pracovná skupina, ktorá sa zaoberá posúdením takých prihlášok ochranných známok, ktorých prieskum z hľadiska schopnosti zápisu by mohol byť problematický. V oblasti prieskumu prihlášok ochranných známok sa podarilo skrátiť čas konania tak, že od dátumu podania prihlášky po zápis ochrannej známky do registra, je zapísaná do registra do 6 mesiacov v prípade, že nie sú podané námietky tretích strán. Experti odboru známok a dizajnov sa v roku 2008 zaoberali a podieľali na analytických činnostiach pre vývoj databázy INVENTIO II, čo samozrejme zahŕňalo aj spoluprácu s odborom registrov a technickej prípravy na tvorbe novej klasifikácie listov najmä kvôli racionalizácii práce v rámci pripravovaného systému.
Zásadná zmena sa udiala na poli medzinárodného zápisu ochranných známok, čo ovplyvnilo konanie o žiadostiach o medzinárodný zápis ochrannej známky. Roky zaužívaný systém registrácie podľa Madridskej dohody o medzinárodnom zápise ochranných známok, ktorý bol založený na zápise ochrannej známky do národného registra, sa s účinnosťou od 1. 9. 2008 zmenil a mladšia medzinárodná zmluva – Protokol k Madridskej dohode o medzinárodnom zápise ochranných známok sa pre Slovenskú republiku stala zmluvou, ktorej podlieha konanie úradu v oblasti konania o žiadosti o medzinárodný zápis ochranných známok. To znamená, že úrad po vykonaní formálneho prieskumu národnej prihlášky ochrannej známky zašle Medzinárodnému úradu v Ženeve medzinárodnú prihlášku do dvoch mesiacov od jej podania, a to bez toho, aby označenie bolo zapísané do registra úradu. Odstránenie prípadného rozdielu medzi medzinárodnou a národnou registráciou musí zabezpečiť národný úrad. Ďalšou zmenou je zvýšenie doplnkových a dodatkových poplatkov a tiež zmeny vo Vykonávacom predpise k Madridskej dohode a Madridskému protokolu. Kolegovia z oddelenia medzinárodných ochranných známok sa v tomto roku aktívne podieľali na projekte Úradu pre harmonizáciu vnútorného trhu (OHIM) v Alicante – „EUROCLASS“ a to jednak validáciou terminológie a jednak validáciou zoznamu tovarov a služieb. Ide o softvérový nástroj vytvorený OHIM-om, na základe ktorého si prípadní záujemcovia budú môcť vyhľadať tovar či službu v každom jazyku EÚ na účely registrácie ochrannej známky v súlade s Niceskou dohodou o medzinárodnom triedení výrobkov a služieb.
V konaní o dizajnoch je situácia dlhodobejšie stabilná – jednak v počte podaných žiadostí o zápis dizajnu do registra, jednak v počte ukončených konaní o zápis. 
OCHRANNÉ ZNÁMKY	 	 	 	 		
 	2004	2005	2006	2007	2008	
Domáce	2 911	2 739	2 828	2 889	2867	
Zahraničné	1 148	1 146	1 079	1 031	949	
Národne prihlásené ochranné známky	4 059	3 885	3 907	3 920	3816	
Medzinárodne prihlásené ochranné známky do SR	6 005	5 128	4 728	4 035	3436	
Medzinárodné prihlášky ochranných známok zo SR	242	218	241	189	196	
Domáce	1 967	2 872	2 542	2 828	2470	
Zahraničné	1 383	1 424	1 213	1 077	1016	
Národne zapísané ochranné známky 	3 350	4 296	3 755	3 905	3486	

DIZAJNY	 	 	 	 		
	2004	2005	2006	2007	2008	
Domáce	118	104	80	77	86	
Zahraničné	100	33	13	44	32	
Prihlášky dizajnov 	218	137	93	121	118	
 	 					
Domáce	115	94	105	70	71	
Zahraničné	126	56	21	30	22	
Zapísané dizajny 	241	150	126	100	93	

1.5 Označenia pôvodu výrobkov a zemepisné označenia výrobkov
Napriek tomu, že v roku 2008 nebola podaná žiadna žiadosť o registráciu označenia pôvodu výrobku či zemepisného označenia výrobku, boli zapísané do registra vedeného Európskou komisiou zemepisné označenia Slovenská bryndza, Slovenský oštiepok a Slovenská parenica. Ďalšie dve označenia: Oravský resp. Zázrivský korbáčik a Tekovský salámový syr sú v štádiu konania pred Európskou komisiou v Bruseli. V konaní pred úradom zostalo 8 označení pôvodu, v ktorých je potrebné odstrániť formálne nedostatky – zosúladiť s platným zákonom o označeniach pôvodu výrobkov a zemepisných označeniach výrobkov. Úrad participoval na príprave technickej dokumentácie zapísaného zemepisného označenia v registri EK – Spišská borovička, ktorú zaslal na EK do Bruselu. Ďalej boli spracované námietky proti zápisu zemepisných označení Jihočeská zlatá Niva a Jihočeská Niva, ako aj námietky proti zemepisnému označeniu Edam Holland. V roku 2008 boli prostredníctvom Lisabonskej dohody designované pre Slovenskú republiku 4 označenia pôvodu, ktorým bude priznaná ochrana na území SR.
OZNAČENIA PÓVODU VÝROBKOV	 	 	 	 		
	2004	2005	2006	2007	2008	
Prihlášky	5	3	0	2	0	
Zapísané 	1	2	0	1	3	

2. Legislatíva
V rámci legislatívnej činnosti úrad pokračoval v legislatívnom procese týkajúcom sa návrhu zákona o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene a doplnení niektorých zákonov. V októbri bol zákon schválený v Národnej rade SR so zapracovanými pozmeňujúcimi návrhmi. Uvedeným zákonom boli novelizované aj ďalšie zákony (patentový zákon, zákon o správnych poplatkoch a v súvislosti s menou euro aj zákon o ochranných známkach, zákon o dizajnoch a zákon o úžitkových vzoroch). Tým bola splnená aj úloha uložená úradu v Harmonograme legislatívnych krokov zavedenia eura v SR, kde boli tieto zákony zaradené v III. skupine (novelizácia po 01. 01. 2009). 
Zákon o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene a doplnení niektorých zákonov vyšiel v Zbierke zákonov pod číslom 495/2008 Z. z. a nadobudol účinnosť 1. februára 2009. 
Úrad v priebehu roka 2008 ukončoval práce na novom zákone o ochranných známkach a pristúpil k príprave vyhlášky k zákonu. Zákon bol predložený na vnútrorezortné pripomienkové konanie a pripomienky boli zapracované a prerokované. Návrh zákona je zaradený do Plánu legislatívnych úloh vlády SR na rok 2009.
Okrem zákona o ochranných známkach bola do Plánu legislatívnych úloh vlády SR na rok 2009 zahrnutá aj novela zákona č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov, ktorá nadväzuje na Nariadenie Rady (ES) č. 479/2008 o spoločnej organizácii trhu s vínom. Preto úrad analyzoval potreby a rozsah novelizácie zákona č. 469/2003 Z. z. a pripravil podklady pre ďalšiu legislatívnu prácu. 
V uplynulom roku na základe uskutočneného rokovania s predstaviteľmi Ministerstva pôdohospodárstva SR pracovníci úradu pripravili pripomienky k návrhu zákona o vinohradníctve a vinárstve. V zmysle vymedzených kompetencií úradu bolo potrebné ešte pred zaradením návrhu zákona do medzirezortného pripomienkového konania dohodnúť ďalší postup úradu a ministerstva v oblasti označení pôvodu a zemepisných označení vín. 
Počet žalôb podaných proti rozhodnutiam úradu mal v roku 2008 stúpajúcu tendenciu. Spolu bolo v tomto roku doručených úradu na vyjadrenie 23 žalôb, čo predstavuje takmer dvojnásobný počet v porovnaní s rokom 2007. 
Okrem uvedených žalôb prebiehalo jedno konanie na Ústavnom súde SR, kde bolo v roku 2008 zaslané vyjadrenie úradu k ústavnej sťažnosti. V jednom prípade sa úrad vyjadroval k návrhu na náhradu škody spôsobenej nezákonným rozhodnutím. 
V roku 2008 bolo právoplatne ukončených spolu 23 súdnych konaní. K uvedenému možno poukázať na skutočnosť, že boli ukončené aj najstaršie konania začaté ešte v roku 2004. 
Úrad sa vyjadroval aj k 10 odvolaniam žalobcov a v jednom prípade podal odvolanie proti rozhodnutiu Krajského súdu v Banskej Bystrici úrad. 

2.1 Sporové a odvolacie konania
V minulom roku úrad zaznamenal mierny pokles v počte novoprijatých podaní – spolu ich bolo 422, na základe ktorých začal sporové konania. Najviac z nich tvorili námietky proti zápisu zverejneného označenia do registra ochranných známok (304), nasledovali návrhy na výmaz ochrannej známky z registra (96), návrhy na zrušenie patentu (9), návrhy na výmaz úžitkového vzoru (7) a návrhy na výmaz dizajnu (2). Okrem toho úrad prijal aj 4 nové žiadosti o určenie, týkajúce sa patentov.
Úrad počas uplynulého roka zaznamenal aj pokles v počte vydaných rozhodnutí resp. v počte ukončených sporových konaní – spolu ich bolo 415. V prípade námietok proti zápisu zverejneného označenia do registra ochranných známok sa podarilo ukončiť 287 konaní a v prípade návrhov na výmaz ochrannej známky z registra 114 konaní, takže celková bilancia sporových konaní týkajúcich sa ochranných známok je kladná. V prípade ostatných predmetov priemyselnoprávnej ochrany boli vydané 3 rozhodnutia vo veci zrušenia patentov, 8 rozhodnutí súviselo s výmazmi úžitkových vzorov a 1 s výmazom dizajnu. Čo sa týka žiadostí o určenie, úrad ukončil 1 konanie vo veci patentu a 1 konanie vo veci úžitkového vzoru.
V roku 2008 úrad prijal a po formálnej stránke spracoval celkovo 186 nových rozkladov. Uvedený počet je o 35 nových podaní nižší ako v roku 2007. Pritom sporové konania prirodzene predstavujú najväčšiu časť agendy odvolacieho oddelenia, a to rozklady podané vo veciach konania o námietkach proti zápisu označenia ako ochrannej známky. 
V roku 2008 bolo celkovo ukončených 204 konaní o rozklade a konaní o preskúmaní rozhodnutia mimo odvolacieho konania, z toho najviac konaní bolo ukončených vo veciach námietok proti zápisu označenia ako ochrannej známky (celkovo 114 rozhodnutí), potom vo veciach výmazu ochrannej známky (50 rozhodnutí) a vo veciach prieskumových konaní o ochrannej známke (celkovo 26 rozhodnutí). Celkový počet nevybavených konaní sa aj s ohľadom na znížený počet novozačatých konaní znížil, a to na súčasných 293 nevybavených konaní. Súčasne sa aj mierne skrátil čas konania.
Na celkové zníženie počtu vydaných rozhodnutí majú vplyv zvyšujúce sa nároky na kvalitu vydávaných rozhodnutí, ktoré súvisia s približovaním sa k rozhodovacej praxi Úradu pre harmonizáciu vnútorného trhu (OHIM), resp. jeho odvolacieho senátu, ako aj komplikovanosť niektorých sporových prípadov.

Žiadosti o určenie	2004	2 005	2 006	2 007	2008	
patentu	3	3	2	3	4	
dizajnu	4	2	2	3	0	
úžitkového vzoru 	7	9	2	3	0	
 	 	 	 	 	 	
Rozhodnuté o žiadosti o určenie	 	 	 	 	 	
patentu	1	5	2	4	1	
dizajnu	2	2	3	3	0	
úžitkového vzoru 	2	9	4	5	1	
 	 	 	 	 	 	
Návrhy na	 	 	 	 	 	
zrušenie patentu 	5	0	2	3	9	
výmaz úžitkového vzoru 	15	10	23	6	7	
výmaz dizajnu 	4	11	4	0	2	
výmaz ochrannej známky 	96	91	90	104	96	
 	 	 	 	 	 	
Rozhodnuté návrhy na	 	 	 	 	 	
zrušenie patentu 	2	3	2	3	3	
výmaz úžitkového vzoru 	16	12	17	18	8	
výmaz dizajnu 	13	8	8	5	1	
výmaz ochrannej známky 	90	99	120	119	114	

Podané rozklady	2007	2008	
rozklad proti rozhodnutiam – patenty	10	10	
rozklad proti rozhodnutiam – úžitkové vzory	12	7	
rozklad proti rozhodnutiam – dizajny	1	3	
rozklad proti rozhodnutiam – ochranné známky	196	163	
rozklad proti rozhodnutiam – dodatkové ochranné osvedčenia	2	0	
rozklad proti rozhodnutiam – európska patent. prihláška	0	3	
SPOLU	221	186	
	 	 	
Rozhodnutia o rozkladoch	 	 	
patenty	10	4	
úžitkové vzory	11	4	
dizajny	4	3	
ochranné známky	197	190	
dodatkové ochranné osvedčenia	0	3	
SPOLU	222	204	

3. MEDZINÁRODNÉ VZŤAHY

Medzinárodné aktivity úradu boli v roku 2008 zamerané najmä na plnenie záväzkov vyplývajúcich z členstva Slovenskej republiky v Európskej únii, Európskej patentovej organizácii a v Svetovej organizácii duševného vlastníctva. Prehlbovanie spolupráce so zahraničnými partnermi je trvalým mottom úradu v oblasti medzinárodných vzťahov. Nadväzovanie nových kontaktov, prezentácia úradu na medzinárodnom fóre, ale aj efektívne využívanie existujúcich možností na ďalší rozvoj úradu, to sú priority, ktoré boli napĺňané v priebehu minulého roka.

3.1 Úlohy vyplývajúce z členstva v Európskej únii
Obdobie celého roka sa nieslo v znamení hľadania spoločného riešenia pre efektívny a cenovo prijateľný patentový systém EÚ. Spoločnou snahou je navrhnúť bezpečný a účinný patentový systém, vrátane jednotného paneurópskeho systému riešenia patentových sporov. Tieto zámery boli predmetom početných diskusií v pracovnej skupine Rady EÚ pre patenty, na ktorých sa zúčastňovali aj zástupcovia úradu.
S cieľom zefektívniť prípravu odborných stanovísk na rokovania v inštitúciách EÚ, zriadil úrad v súlade s uznesením vlády SR č. 884 zo dňa 17. 10. 2007 rezortnú koordinačnú skupinu úradu (RKS ÚPV SR) a prijal jej štatút. V rámci RKS ÚPV SR úrad v spolupráci s Ministerstvom hospodárstva SR pripravoval v roku 2008 pracovné podklady a stanoviská k návrhu nariadenia Rady EÚ o patente Spoločenstva a k návrhu dohody o jednotnom patentovom súde EÚ, určené na rokovania pracovných skupín Rady EÚ a Rady pre konkurencieschopnosť. 
Z členstva v EÚ vyplýva pre úrad aj spolupráca s Úradom pre harmonizáciu vnútorného trhu (OHIM), ktorý je odbornou agentúrou Európskeho spoločenstva pre právnu ochranu známok Spoločenstva a dizajnov Spoločenstva. Záujmy Slovenskej republiky zastupuje úrad v Správnej rade, v Rozpočtovom výbore a na zasadnutiach venovaných spolupráci v oblasti ochranných známok, dizajnov a informačných technológií.
Nosnou témou minuloročných rokovaní Správnej rady OHIM-u bolo hľadanie prijateľného riešenia na zabezpečenie rozpočtovej rovnováhy. Delegácie všetkých členských krajín nakoniec dospeli ku kompromisnému riešeniu, ktorým sa sprístupňuje systém ochrannej známky Spoločenstva širšej verejnosti prostredníctvom zníženia vstupných poplatkov.
Aj v roku 2008 sa úrad zapojil do projektu kooperačného programu, v rámci ktorého poskytoval v priebehu roka záujemcom zo Slovenskej republiky informácie o možnosti získania právnej ochrany známky alebo dizajnu Spoločenstva v EÚ.

3.2 Európska patentová organizácia (EPO)
Úrad sa podieľa na činnosti Európskej patentovej organizácie svojou účasťou na zasadnutiach Správnej rady, Rozpočtového a finančného výboru, pracovnej skupiny pre patentové právo a pracovnej skupiny pre technické informácie. Hlasovaním o predmetných otázkach na jednotlivých zasadnutiach spolurozhoduje o stratégii EPO.
Proces komplexného zefektívnenia činností Európskeho patentového úradu iniciovaný v roku 2007 pokračoval aj v minulom roku. Delegácia úradu aktívne participovala na formovaní nových princípov riadenia a kompetencií príslušných direktorátov počas jednotlivých zasadnutí Správnej rady EPO, na ktorých prezentovala odborné stanoviská. 
Počas roka 2008 Správna rada EPO prijala zmeny vo Vykonávacom predpise k Európskemu patentovému dohovoru s účinnosťou od 1. apríla 2009 a zmeny v poplatkovom poriadku s účinnosťou od 1. apríla 2008 a od 1. apríla 2009. Úrad pripravil preklady prijatých zmien a zabezpečil ich publikáciu v Zbierke zákonov SR.
Dôležitou zmenou bolo zvolenie nového predsedu Správnej rady EPO na jej decembrovom zasadnutí. Stal sa ním pán Benoît Battistelli, súčasný generálny riaditeľ francúzskeho Národného inštitútu priemyselného vlastníctva. 
Spolupráca medzi Európskym patentovým úradom (EPÚ) a úradom prebiehala prostredníctvom plnenia Národného akčného plánu na roky 2008–2009, v ktorom úrad definoval priority spolupráce s EPÚ smerujúce k podpore a dosiahnutiu širších národných a európskych cieľov. Hlavné aktivity boli definované v piatich projektoch:
•	zvyšovanie zručností zamestnancov úradu pri poskytovaní vysokokvalitných služieb používateľom systému ochrany priemyselného vlastníctva;
•	zlepšenie elektronických služieb poskytovaných verejnosti a prieskumovým pracovníkom;
•	zvyšovanie povedomia verejnosti o DV, výmena informácií a školenia;
•	prediagnostika;
•	organizovanie stretnutí používateľov elektronických služieb.

3.3 Svetová organizácia duševného vlastníctva (WIPO)
Úrad priemyselného vlastníctva SR aj v roku 2008 plnil záväzky vyplývajúce z členstva Slovenskej republiky v medzinárodných dohovoroch spravovaných Svetovou organizáciou duševného vlastníctva. Rok 2008 bol v tejto organizácii rokom významných zmien. Členské štáty WIPO si na rokovaní 44. zasadnutia Valného zhromaždenia členských štátov WIPO, ktoré sa konalo na prelome mesiacov september a október 2008 v Ženeve, zvolili nového generálneho riaditeľa. Stal sa ním všeobecne uznávaný odborník, pán Francis Gurry. V súvislosti s touto zmenou boli odštartované významné reformy v smerovaní aktivít a politiky tejto medzinárodnej inštitúcie, v ktorých sa aj náš úrad aktívne angažuje. 
V priebehu roka zhromaždenie Únie PCT jednomyseľne schválilo zmeny v poplatkoch PCT s účinnosťou od 1. júla 2008 a zmeny vo Vykonávacom predpise k PCT s účinnosťou od 1. januára a od 1. júla 2009. Zhromaždenie Madridskej únie schválilo zmeny vo Vykonávacom predpise k Madridskej dohode o medzinárodnom zápise ochranných známok s účinnosťou od 1. septembra 2009.

3.4 Multilaterálna, regionálna a bilaterálna spolupráca
V rámci vytvárania a zveľaďovania dobrých partnerských vzťahov v júli 2008 úrad privítal návštevu delegácie z portugalského Národného inštitútu priemyselného vlastníctva vedenú jeho predsedom pánom Antoniom Campinosom. 
Plán ďalšej spolupráce s partnerským úradom v Českej republike bol predmetom diskusií na bilaterálnom stretnutí vo februári 2008 na domácej pôde úradu. Úrady sa navzájom informovali o aktuálnych činnostiach týkajúcich sa legislatívy, vzájomnej koordinácie postupu na rokovaniach na pôde EPO a OHIM-u, a tiež o skúsenostiach z podpory inovácií vo svojich krajinách. Česká delegácia zároveň informovala o svojej príprave na výkon predsedníctva v Rade Európskej únie v prvom polroku 2009. Úrady sa dohodli na pokračovaní vzájomných stretnutí pracovníkov 1. a 2. inštancie, na spolupráci pri príprave noviel právnych predpisov a na vzájomnej výmene odborných publikácií.
V máji 2008 úrad zabezpečil účasť svojich zástupcov na regionálnom stretnutí krajín Vyšehradskej štvorky, ktoré zorganizoval v Gdansku poľský Úrad priemyselného vlastníctva. Delegácie jednotlivých úradov si vymenili informácie o aktuálnom domácom dianí. Stretnutie prispelo ku koordinácii stanovísk k témam prerokúvaným v rámci medzinárodných organizácií, zaoberajúcich sa problematikou ochrany práv duševného vlastníctva, a v rámci Európskej únie.
Aktívna účasť pri formovaní politiky priemyselno-právnej ochrany na úrovni EÚ bola dôvodom ďalšieho prehlbovania spolupráce so Stálym zastúpením SR pri EÚ ako aj s ostatnými rezortmi, najmä Ministerstvom hospodárstva SR, Ministerstvom spravodlivosti SR a Ministerstvom zahraničných vecí SR.

4. PRODUKTY A SLUŽBY

4.1 Služby verejnosti
Úrad poskytuje verejnosti komplexné informačné služby týkajúce sa oblasti priemyselného vlastníctva. Hlavnú časť služieb tvoria patentové a známkové rešerše. Rešeršné pracovisko úradu vykonalo v roku 2008 celkove 208 patentových, 2 431 známkových a 36 dizajnových rešerší. Nárast patentových rešerší o takmer 25 % spôsobil zvýšený záujem o bibliografické rešerše, zamerané na zisťovanie patentových rodín a právneho stavu patentov a úžitkových vzorov. Došlo aj k nárastu dizajnových rešerší o 50 %.
Úrad poskytuje verejnosti prístup k patentovej dokumentácii, patentovým a známkovým databázam, špecializovanej literatúre a ďalším informačným zdrojom formou prezenčných výpožičiek alebo využívaním vysokorýchlostného internetu v špecializovanej študovni patentovej literatúry. V roku 2008 využilo služby poskytované v študovni 1 396 návštevníkov.

4.2 Patentový fond
Patentový fond vedený úradom je zbierkou patentových dokumentov najvyspelejších krajín sveta, medzinárodných a regionálnych organizácií a tiež patentových dokumentov SR vydávaných úradom. Patentový fond je verejnosti prístupný v študovni patentovej literatúry na papieri alebo optických diskoch formou prezenčných výpožičiek, v databázach dostupných z internetovej stránky úradu alebo doručením dokumentov na požiadanie na základe písomnej, faxovej alebo e-mailovej objednávky.
V uplynulom roku do patentového fondu pribudlo 1 779 210 dokumentov, z nich väčšinu tvorili patentové dokumenty v elektronickej forme na CD ROM-e alebo DVD. Zamestnanci úradu spracovali 54 196 nových patentových dokumentov v papierovej forme a 837 kusov optických diskov s textami a bibliografickými informáciami o patentových dokumentoch.

4.3 Rešerše CTM
V systéme vybavovania rešerší CTM došlo v roku 2008 k zmene podľa nariadenia Rady č. 40/94 o ochrannej známke Spoločenstva, platného pre prihlášky podané do 9. marca 2008, na nový systém uplatňovaný pre prihlášky podané od 10. marca 2008. V priebehu mesiacov máj a jún bol v úrade zabezpečený plynulý prechod na nový systém rešerší CTM, ktorý vyžaduje uvádzať minimálne povinné údaje v rešeršných správach a zmenil sa aj formát a spôsob odosielania rešeršných správ.
Počet vybavených rešerší bol do konca júla na úrovni predchádzajúcich rokov, potom začal postupne klesať na úroveň cca 10 % dovtedajšieho mesačného objemu. Počet zadaní podľa nového systému naopak po počiatočnom nízkom objeme stúpol na priemerne 60 známok týždenne. Za celý rok úrad vykonal 48 302 rešerší podľa starého systému a 1 993 rešerší na označenia výrobkov a služieb podľa nového systému. Na základe podmienok financovania tejto činnosti úrad prispel do príjmovej časti štátneho rozpočtu sumou 612 760,- eur (18,46 mil. Sk).

4.4 CETMOS
Rok 2008 bol prvým rokom, počas ktorého sa vybavovali známkové rešerše v rámci projektu CETMOS. Podstatou projektu je spolupráca krajín strednej a východnej Európy na poskytovaní rešeršných služieb verejnosti. Bolo vynaložené značné úsilie na zabezpečenie systému vybavovania týchto rešerší a výmeny údajov s partnerskými úradmi, ale počet objednávok zatiaľ nenaplnil očakávania, ktoré boli vkladané do tohto projektu. Celkovo bolo v priebehu roku doručených a vybavených 38 objednávok v cene 24 eur za rešerš, čo predstavuje príjmy 912,- eur (27 480,- Sk). 

4.5 Medzinárodné patentové triedenie a medzinárodné triedenie dizajnov
V súlade so Štrasburskou a Locarnskou dohodou o medzinárodných systémoch triedenia prebiehali počas roka 2008 prípravy nových vydaní triednikov pre patenty, úžitkové vzory a dizajny. Od 1. januára 2009 sú v platnosti 9. vydanie Medzinárodného patentové triedenie a 9. vydanie Medzinárodného triedenia dizajnov, ktorých slovenskú verziu úrad pripravil pre potreby slovenských používateľov informácií a databáz s patentmi a dizajnmi.

4.6 Elektronická verzia vestníka
Úrad reagoval na celosvetový trend sprístupňovania dokumentov v elektronickej forme a od 1. januára 2008 vydáva vestník úradu len v digitálnom vyhotovení na CD ROM-e, ktorý oficiálne nahradil papierovú formu. Okrem jednoduchšieho systému produkcie a distribúcie vestníka sa podstatne znížili aj náklady na jeho produkciu. Po vizuálnej stránke je elektronický vestník identický s tým, ktorý bol v minulosti vydávaný v papierovej forme, ale v elektronickej verzii sú napríklad zverejnené ochranné známky zobrazené farebne. Navyše je možné využiť rýchly prístup k jednotlivým častiam vestníka a druhom uverejnených údajov a najmä vyhľadávať údaje pomocou kľúčových slov.

4.7 PATLIB centrá
Počas roka 2008 pokračovala spolupráca úradu so 4 strediskami patentových informácií a 6 kontaktnými a informačnými miestami v rámci siete PATLIB. Zamestnanci úradu vykonali v jednotlivých centrách konzultačno-metodické návštevy, naďalej boli strediskám zasielané informačné zdroje na základe dohôd o vzájomnej spolupráci. Pracovníci centier mali možnosť zúčastniť sa na konferencii konanej pri príležitosti Svetového dňa duševného vlastníctva a dvojdňového seminára na tému elektronických služieb úradu. Navyše úrad zabezpečil možnosť zúčastniť sa a prezentovať ich činnosť na konferencii PATLIB 2008 vo Varšave.

4.8 Zverejňovanie prihlášok úžitkových vzorov
V zmysle nového zákona č. 517/2007 Z. z. o úžitkových vzoroch začal úrad v roku 2008 prvýkrát zverejňovať údaje o prihláškach úžitkových vzorov vo vestníku úradu a prihlášky sú zverejňované aj ako patentové dokumenty. Taktiež bolo zavedené kódovanie druhov dokumentov týkajúcich sa úžitkových vzorov podľa medzinárodného štandardu WIPO ST.16

4.9 Infocentrum
V druhom roku pôsobenia Informačného centra sa počet vybavených žiadostí o informácie mierne zvýšil. Žiadosti o poskytnutie informácií sú naďalej prijímané piatimi spôsobmi – osobne, telefonicky, poštou, e-mailom a faxom. 
Najčastejšou formou poskytovania informácií zostáva stále telefonický kontakt. V roku 2008 bolo vybavených celkovo 4 397 žiadostí o informáciu, čo predstavuje takmer päť percentný medziročný nárast. Zo zahraničia bolo v písomnej forme prijatých takmer 12 % žiadostí o poskytnutie informácií, ktoré sa týkali najmä možnosti platenia poplatkov priamo zo zahraničia, registrácie alebo obnovy ochrannej známky zahraničných subjektov bez využitia služieb patentových zástupcov. 
Na základe skúseností s poskytovaním informácií boli aktualizované najčastejšie kladené otázky na internetovej stránke úradu, ktorých úlohou je pomôcť zorientovať sa potenciálnym prihlasovateľom v problematike jednotlivých druhov predmetov priemyselných práv. 
Na konci roku 2008 bol uvedený do testovacej prevádzky informačný systém Q-integra, ktorý činnosť infocentra, po jeho nasadení do ostrej prevádzky, viac sprehľadní a zefektívni.

4.10 Prediagnostika priemyselných práv
Prediagnostika predmetov priemyselných práv je ďalším z prostriedkov úradu na zvyšovanie povedomia verejnosti – hlavne malých a stredných podnikateľov o duševnom vlastníctve.
V roku 2008 úrad vypracoval 20 hodnotiacich správ o duševnom vlastníctve vo vytypovaných inovatívnych podnikoch z celého Slovenska. Išlo o podniky z rôznych oblastí techniky – strojárstvo, elektronika, kovospracujúci priemysel či bezpečnostné systémy. Z regionálneho hľadiska najviac analyzovaných firiem pochádzalo z regiónov Banskej Bystrice, Bratislavy a Prešova. Odporúčania najčastejšie smerovali k ochrane označení ochrannou známkou, k ochrane výsledkov tvorivej činnosti, ale aj k problematike doménových mien a autorských práv. 
V rámci poskytovania tejto služby úrad úspešne spolupracoval so svojimi partnermi, spomedzi ktorých pri vytypovaní vhodných podnikov najviac aktivity vyvíjali predovšetkým Univerzitný technologický inkubátor Slovenskej technickej univerzity v Bratislave a Regionálne poradenské a informačné centrum v Prešove. 

4.11 Elektronické podávanie prihlášok
Úspešne fungujúci systém podávania prihlášok v elektronickej forme je výsledkom niekoľkoročnej spolupráce úradu s Európskym patentovým úradom a Svetovou organizáciou duševného vlastníctva.
Na elektronický server úradu je možné podávať európske patentové prihlášky, medzinárodné prihlášky podľa Zmluvy o patentovej spolupráci (PCT) a rovnako aj národné patentové prihlášky a prihlášky úžitkových vzorov. 
Celkovo bolo v roku 2008 v elektronickej forme prijatých a spracovaných 144 prihlášok. Pri medzinárodných podaniach to predstavovalo 66 % podiel v porovnaní s papierovými podaniami a pri národných podaniach 22 % podiel. Počet elektronicky podaných prihlášok má neustále narastajúci trend, ktorý odzrkadľuje stále väčší záujem nielen patentových zástupcov o takýto spôsob komunikácie s úradom.
V blízkej budúcnosti úrad umožní podávať elektronicky aj dokumenty súvisiace s konaním o národných patentových prihláškach, prihláškach úžitkových vzorov a podaniach žiadostí o preklady európskych patentových spisov.

5. Ľudské zdroje

Cieľom sociálnej politiky je rozvoj ľudských zdrojov s dôrazom na chápanie zamestnanca ako osobnosti, ktorého je potrebné viesť k docieleniu zámerov úradu a súčasne dbať o jeho sebarealizáciu a pracovné uspokojenie. 
V sociálnej politike úradu sa kladie osobitný dôraz na využívanie motivačných nástrojov (vzdelávanie, zahraničné stáže, zlepšovanie pracovných podmienok, využívanie príspevkov zo sociálneho fondu, apod.), ako aj využívanie nástrojov selektívneho odmeňovania, ktorého cieľom je objektívnejšie ohodnotiť pracovné výkony jednotlivých zamestnancov. 
Pokiaľ ide o štatistické údaje, v úrade vykonávalo k 31. 12. 2008 činnosti 141 zamestnancov, z toho 114 zamestnancov v štátnej službe a 27 vykonávalo práce vo verejnom záujme. V priebehu roka 2008 úrad vyhlásil 11 výberových konaní. Do zamestnaneckého pomeru nastúpilo 7 nových zamestnancov a zamestnanecký pomer ukončilo 10 zamestnancov. Na materskej a rodičovskej dovolenke je 11 zamestnankýň. Aj počas roka 2008 mal úrad zastúpenie v medzinárodných inštitúciách, konkrétne v Úrade pre harmonizáciu vnútorného trhu (OHIM) a Svetovej organizácii duševného vlastníctva (WIPO).

6. Hospodárenie

Úrad je rozpočtovou organizáciou. Štátny rozpočet je jediným zdrojom všetkých prostriedkov potrebných na činnosť úradu. Všetky správne poplatky za konania, poplatky za udržiavanie jednotlivých predmetov priemyselného vlastníctva v platnosti, príjmy za služby poskytované verejnosti a za konania o medzinárodných ochranných známkach sú príjmami štátneho rozpočtu.
6.1 Hospodárske výsledky 2008
Schválený rozpočet výdavkov na rok 2008 v sume 97 602 tis. Sk bol na základe ôsmich rozpočtových opatrení zvýšený celkove o 16 935 tis. Sk, pričom prevažná časť rozpočtových opatrení sa týkala zvýšenia výdavkov úradu na mzdy, platy, služobné príjmy a ostatné osobné vyrovnania a rovnako aj výdavkov nutných na zabezpečenie plynulého chodu úradu prostredníctvom výpočtovej techniky a na vývoj softvéru. V roku 2008 bolo čerpanie celkových výdavkov vo výške 114 323 tis. Sk, čo predstavuje čerpanie na 99,81 %.
Príjmy úradu neboli v roku 2008 upravované rozpočtovými opatreniami. Schválený rozpočet príjmov bol 22 000 tis. Sk. Skutočne dosiahnuté príjmy boli v sume 54 533 tis. Sk, čo predstavuje plnenie na 248 %.
Správne poplatky, ktoré nie sú príjmom rozpočtu úradu, ale sú prostredníctvom daňového úradu odvádzané do štátneho rozpočtu, dosiahli výšku 106 825 tis. Sk, t. j. úrad v roku 2008 odviedol do štátneho rozpočtu príjmy v sume 161 358 tis. Sk.

HOSPODÁRSKE VÝSLEDKY ROKU 2008 	
			
Ukazovateľ 	tisíc EUR*	tisíc Sk*	
Príjmy kapitoly 	1 810 	54 533	
Správne poplatky 	3 545 	106 825	
Príjmy spolu 	5 355 	161 358	
 	 	 	
Výdavky kapitoly spolu 	3 795 	114 323	
z toho 	 	 	
Bežné výdavky 	3 265 	98 370	
V tom	 	 	
 – Mzdy, platy, služobné príjmy a OOV 	1 520 	45 806	
 – Poistné a príspevky zamestnávateľa 	544 	16 387	
 – Tovary a služby 	1 101 	33 157	
 – Bežné transfery 	100 	3 019	
Kapitálové výdavky 	530 	15 953	
* Konverzný kurz 1 € = 30,126 Sk